Meer duidelikheid oor klag teen ‘urine-student’ gesoekUniversiteit Stellenbosch. (Foto: Facebook) Dit gaan “onder die omstandighede” goed met Theuns du Toit, die Matiestudent wat byna twee weke gelede voorlopig geskors is nadat hy glo op ’n ander student se besittings by een van die Universiteit Stellenbosch (US) se manskoshuise geürineer het. “Dit was maar ’n groot skok vir hom en sy familie. Sy hele lewe is omvergewerp – van ’n regstudent tot iemand wat nou by die huis moet sit,” het Du Toit se regsverteenwoordiger, William Fullard, Vrydagmiddag aan Maroela Media gesê. Volgens Fullard het sy kliënt tot op hede nog nie ’n klagstaat vanaf die US ontvang nie. Fullard weet wel dat sy kliënt van die oortreding van die US se gedragskode aangekla word. “Die universiteit se gedragskode is egter baie wyd,” veruidelik Fullard. Hy beoog nou om volgende week ’n skrywe aan die US te rig om meer duidelikheid rakende die klagte teen sy kliënt te bekom. Intussen word moontlike datums vir ’n dissiplinêre verhoor vasgestel. Martin Viljoen, woordvoerder van die US, het reeds verlede week gesê die universiteit se kantoor vir studentedissipline het sy ondersoek afgehandel en verlede Vrydag reeds ’n formele klagstaat aan Du Toit deurgegee. Die klagstaat is volgens Viljoen na Du Toit se amptelike universiteit-e-posadres gestuur. Die voorval het twee naweke gelede by die Huis Marais-koshuis plaasgevind waarna ’n video daarvan soos ’n veldbrand op sosiale media versprei het. Babalo Ndwayana, die student op wie se besittings Du Toit glo geürineer het, het intussen ’n strafregtelike klag teen hom aanhangig gemaak. Aanklagte van huisbraak, opsetlike beskadiging van eiendom en crimen injuria is teen Du Toit aanhangig gemaak.